b"\n_START_ARTICLE_\nJatpol\n_START_PARAGRAPH_\nJatpol fou un antic estat tributari protegit de l'\xc3\x8dndia, samasthan feudatari del principat d'Hyderabad al districte de Mahbubnagar, avui a Andhra Pradesh, format per 89 pobles amb una superf\xc3\xadcie de 495\xc2\xa0km\xc2\xb2 i poblaci\xc3\xb3 (1901) de 31.613 habitants. Pagava un tribut al nizam de 73.537 r\xc3\xbapies. La capital inicial era Jatpol, per\xc3\xb2 a finals del segle\xc2\xa0XIX va passar a Kolhapur (2.204 habitants el 1901)._NEWLINE_Segons les inscripcions el 1243 Annapota Nayadu va prendre possessi\xc3\xb3 de l'estat capturant Pangal i altres fortaleses i estenent els seus dominis cap a l'oest fins a Srisis, a l'oest fins a Kotta i Sugur (que sota els brit\xc3\xa0nics pertanyien al samasthan de Wamparti), cap al nord fins a Devarkonda, i al sud fins al riu Kistna. Els seus descendents van governar durant segles; al darrer quart del segle\xc2\xa0XVIII raj\xc3\xa0 Jagannath Rao, que no tenia descendencia masculina, va adoptar a Lachma Rao, un pr\xc3\xadncep de la fam\xc3\xadlia de raos de Pakhal. El 1831 Lachma Rao va obtenir de ple dret la pargana de Jatpol del nizam amb una renda de 70.000 r\xc3\xbapies. A final del segle governava Venkata Lachma Rao, germ\xc3\xa0 petit del raj\xc3\xa0 de Venkatagiri, que havia arribat al poder per adopci\xc3\xb3, i que va poder eliminar els importants deutes acumulades per l'estat."